Landsholdet må ikke. Men AaBs spillere må gerne. De bliver ligefrem opfordret til det. De skal twitte. Fremover kan man på aabsport.dk læse superligaklubbens spilleres personlige twitter-opdateringer. - Facebook og Twitter er i dag et naturligt redskab for vores spillere, og da Twitter-profilerne alligevel er åbne for alle, så vil vi nu bruge dem som en styrkelse af vores kommunikationsplatform, siger direktør Lynge Jacobsen. Det nye tiltag går i spænd med klubbens strategi på området. - Internt har vi altid haft højt til loftet i AaB. Og i de seneste år har vi haft en åben profil og tilgang til vores samarbejde med medierne, siger Lynge Jacobsen. Foreløbig har næsten halvdelen af AaBs spillere en profil på Twitter. Og klubben selv kan også følges under navnet @aabsportdk.

Referat:
Man kan fremover læse AaB-spillernes Twitter-opdateringer på klubbens egen hjemmeside.